El festival Fem(me) Dansa torna este estiu al passeig marítim del Port de Sagunt
08 de juliol 2024

El Festival Fem(me) Dansa celebra la seua VII edició els dies 26, 27 i 28 de juliol a les 20.00 hores, en la plaça de la Concòrdia de la platja del Port de Sagunt.

Este festival organitzat per l'Àrea d'Igualtat de l'Ajuntament de Sagunt juntament amb la ballarina i coreògrafa saguntina Ana Lola Cosín Torada, cerca crear un marc on guanye força i importància l'art de la dansa, a més de potenciar i visibilitzar les obres creades per dones.

Amb esta iniciativa també s'oferix un espai d'exposició per a artistes locals i d'altres ciutats, diversificant l'oferta cultural de Sagunt des d'una mirada feminista.

Per segon any consecutiu, s'ha organitzat dins del Festival una programació expandida, amb un taller-creació de dansa impartit per Paloma Calderón i la mateixa Ana Lola Cosín dirigit a dones de qualsevol edat, amb o sense experiència prèvia en dansa, amb ganes de compartir un procés creatiu on expressar-se, explorar les capacitats físiques de cadascuna, ballar i crear juntes. Com a resultat final, es crearà una obra d'uns 15 minuts, titulada "A la fresca" que serà la peça encarregada d'inaugurar el Festival.

El taller tindrà lloc els dies 22,23, 24 i 25 de juliol de 17.30 a 20.30 en el Casal Jove del Port de Sagunt. És una activitat gratuïta amb aforament limitat i per tant es necessita inscripció prèvia al mail: inscripcionsdona@aytosagunto.es

El divendres 26 de juliol comença el festival amb l'obra _A la fresca_ a les 20 hores interpretada per les usuàries del taller-creació de dansa. A continuació, serà el torn de _Xenérica_, una obra del Col·lectiu Glovo, interpretada per Esther Latorre i Alba Fernández; esta obra pretén aprofundir en la naturalesa femenina més ancestral i salvatge que pretén perpetuar la figura de les dones. Finalment, Luisa Cerrada i Carla Montero interpretaran _Eterno retorno__._

La primera obra del dissabte 27 a les 20 hores serà _Pols_, interpretada per Pepa Cases. Esta obra és un espectacle de dansa contemporània que reflexiona sobre la diversitat i la seua necessària normalització. Un espectacle únic per a diferents emocions i percepcions d'una mateixa persona que fa reflexionar a qui mira, però sobretot a qui jutja. Després d'esta dansa serà el torn de _Glòria: An Easy and Funny Work_ de la companyia La Quebrà. Esta peça s'endinsa en la complexa qüestió de perseguir un cos, un ésser, un estat de glòria, com si poguérem atrapar-lo d'alguna manera. Per a acabar, Anna Sagrera i Carla Sisteré interpretaran l'obra _The sad-mad method_, que tracta l'odi, el aprenentatge i l'amor propi.

L'últim dia del festival, el diumenge 28 el Col·lectiu Sinpar interpretarà _Mira-la cara a cara_, amb la qual proposarà al públic una manera nova i desacomplexada de ballar sevillanes. Seguidament, Anna Rosell, Carmen Muñoz, Karen Mora i Lara Munin interpretaran l'obra _La lejana_. I a continuació, Alicia Verdú clausurarà el festival juntament amb Teresa Royo.

Finalment, l'alcalde de Sagunt, Darío Moreno, dirigirà unes paraules de comiat als assistents.

![](/media/wzmltl0s/fem-me-dansa_c.jpg?width=486.0270444301352&height=850)

*   [](http://www.facebook.com/sharer.php?u=https://aytosagunto.es/va/actualitat/el-festival-fem-me-dansa-torna-este-estiu-al-passeig-maritim-del-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-festival-fem-me-dansa-torna-este-estiu-al-passeig-maritim-del-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-festival-fem-me-dansa-torna-este-estiu-al-passeig-maritim-del-port-de-sagunt/ "Linked In")
*   [](mailto:?body=https://aytosagunto.es/va/actualitat/el-festival-fem-me-dansa-torna-este-estiu-al-passeig-maritim-del-port-de-sagunt/)